ເກົາຫຼີເໜືອ ພວມປໍ້າເຊື້ອໄຟ ໃສ່ຈະຫລວດ (ເບິ່ງວີດີໂອ)
ເຈົ້າໜ້າ​ທີ່​​ເກົາຫລີ​ເໜືອ​ ກ່າວ​ວ່າ ຕົນພວມຕື່ມເຊື້ອ​​ໄຟ​ເຂົ້າ​ໃສ່​​ຈະ​ຫລວດ ​ເພື່ອຈະ​ສົ່ງ​ດາວ​ທຽມ ຂຶ້ນສູ່ວົງໂຄຈອນ
ບັນດາເຈົ້າໜ້າທີ່ເກົາຫລີເໜືອກ່າວເມື່ອວັນພຸດມື້ນີ້ວ່າ ພວກເຂົາເຈົ້າໄດ້ສີດເຊື້ອໄຟເຂົ້າໃສ່ ຈະຫລວດ ເພື່ອຈະສົ່ງດາວທຽມຂຶ້ນສູ່ອະວະກາດ ຊຶ່ງເຮັດໃຫ້ການປະເຊີນໜ້າ ທີ່ພວມ ເພີ່ມທະວີຂຶ້ນກັບບັນດາປະເທດເພື່ອນບ້ານໃນຂົງເຂດແລະກັບສະຫະລັດນັ້ນເຄັ່ງຕຶງຂຶ້ນ ຕື່ມ ທ່ານ Paek Chang Ho ຫົວໜ້າສູນກາງຄວບຄຸມການຍິງຈະຫລວດ ຂອງເກົາຫຼີເໜືອ ປະກາດກ່ຽວກັບການປະຕິບັດງານດັ່ງກ່າວຕໍ່ກຸ່ມນັກຂ່າວນາໆຊາດທີ່ກໍາລັງຢ້ຽມຢາມ ເກົາຫລີເໜືອ ໂດຍກ່າວວ່າ ຂະນະທີ່ເວົ້າຢູ່ນີ້ກໍາລັງມີການບັນຈຸເຊື້ອໄຟເຂົ້າໃສ່ຈະຫລວດ ບັນດານັກຂ່າວທີ່ຢ້ຽມຢາມຖານຍິງຈະຫລວດ ເມື່ອວັນອາທິດຜ່ານມານັ້ນ ສາມາດຊົມ ກິດຈະກໍາດັ່ງ ກ່າວທາງວີດີໂອ ທີ່ຖ່າຍທອດສົດໄປຍັງສູນຄວບຄຸມເມື່ອວັນພຸດມື້ນີ້ ທ່ານ Paek ຍັງໄດ້ເວົ້າອີກວ່າ ດາວທຽມພະຍາກອນອາກາດແມ່ນໄດ້ຕິດຕັ້ງໃສ່ຈະຫລວດ ໄວ້ແລ້ວ ແລະຕຽມທີ່ຈະຍິງຂຶ້ນສູ່ວົງໂຄຈອນໃນເວລາໃດນຶ່ງລະຫວ່າງວັນພະຫັດ ຫາວັນຈັນ ອາທິດໜ້າ ແລ້ວແຕ່ສະພາບດິນຟ້າອາ ກາດ ຮູບວິດີໂອໄດ້ສະແດງໃຫ້ເຫັນມີຜ້າຄຸມຫົວ ຂອງຈະຫລວດໄວ້ ຊຶ່ງເຮັດໃຫ້ການກ່າວອ້າງຂອງເກົາຫຼີເໜືອບໍ່ສາມາດຢືນຢັນໄດ້ ການຍິງທີ່ກໍານົດໄວ້ດັ່ງກ່າວນີ້ ແມ່ນສ້າງຄວາມໂກດແຄ້ນໃຫ້ແກ່ພວກປະເທດເພື່ອນບ້ານ ຂອງເກົາຫລີເໜືອ ຊຶ່ງເຫັນການປະຕິບັດການດັ່ງກ່າວວ່າ ເປັນແຜນການເພື່ອທົດລອງລູກ ສອນໄຟຂີປະນາວຸດທີ່ຂັ້ນຕໍ່ໄປສາມາດຕິດ ຕັ້ງຫົວລະເບີດນີວເຄລຍໄດ້